
Jäätmeveo saatekirja andmekoosseis ja 
saatekirja esitamise kord

Määrus kehtestatakse jäätmeseaduse § 1171 lõike 6 alusel.

§ 1. Reguleerimisala ja terminid

(1) Määrusega kehtestatakse jäätmeveo saatekirja (edaspidi saatekiri) andmekoosseis ning esitamise kord.

(2) Saatekiri on dokument, mis sisaldab andmeid käitlemiseks üleantavate jäätmete liigi, koguse ja põhiomaduste ning jäätmete üleandja, muu isiku, edasimüüja, vedaja ja vastuvõtja kohta.

(3) Koondsaatekiri on dokument, mis sisaldab mitme saatekirja andmeid.

(4) Koondsaatekirjale kohaldatakse käesolevas määruses saatekirja kohta sätestatud andmekoosseisu nõudeid.

(5) Muu isikuna käsitatakse käesoleva määruse mõistes tellijaid ja teisi jäätmete üleandmise või veo korraldamisega seotud osalisi, kes korraldavad enda nimel jäätmete üleandmist või vedu, kuid ei ole jäätmete üleandjad, edasimüüjad ega vedajad.

(6) Saatekiri ja koondsaatekiri on jäätmealase arvestuse algdokumendid jäätmeseaduse § 116 mõistes.

(7) Jäätmete riikidevahelise veo korral asendab Euroopa Parlamendi ja nõukogu määruse (EL) 2024/1157, mis käsitleb jäätmesaadetisi ning millega muudetakse määrusi (EL) nr 1257/2013 ja (EL) 2020/1056 ning tunnistatakse kehtetuks määrus (EÜ) nr 1013/2006 (ELT L, 2024/1157, 30.04.2024), lisas IB või VII esitatud saatedokument käesoleva paragrahvi lõike 2 kohast saatekirja.

§ 2. Saatekirja esitamine

(1) Saatekiri esitatakse enne jäätmeveo algust keskkonnaotsuste infosüsteemi (edaspidi andmekogu) kaudu.

(2) Saatekirja esitab:
1) korraldatud jäätmeveo korral vedaja;
2) jäätmete enne vedu ostmise või müümise korral edasimüüja;
3) käesoleva lõike punktides 1 ja 2 nimetamata juhul juriidilisest isikust või keskkonnakaitseluba omav füüsilisest isikust üleandja, vedaja või vastuvõtja omavahelise kokkuleppe kohaselt.

(3) Jäätmeseaduse § 1171 lõikes 3 nimetatud juhul esitab saatekirja jäätmete vastuvõtja enne jäätmete vastuvõtmist.

(4) Kaevandamisjäätmete ning põlevkivi põletamisel ja termilisel töötlemisel tekkivate jäätmete veo korral sama ettevõtja tegevuskohtade vahel või samasse kontserni kuuluvate ettevõtjate tegevuskohtade vahel, kui veo osapooled ning lähte- ja sihtkohad on samad, võib kvartali jooksul toimunud vedude andmed esitada ühe koondsaatekirjana.

(5) Käesoleva paragrahvi lõikes 4 nimetatud koondsaatekiri esitatakse hiljemalt iga kvartalile järgneva kuu kümnendaks kuupäevaks.

(6) Jäätmeseaduse § 987 lõike 2 punkti 3 alusel Keskkonnaametis registreeritud sadamates asuvate jäätmete kogumiskohtade puhul ning füüsilistelt isikutelt jäätmete vastuvõtmisel kohaliku omavalitsuse üksuse jäätmejaamas või jäätmepunktis võib jäätmete vastuvõtja esitada saatekirja koondsaatekirjana, millel märgitakse vähemalt käesoleva määruse § 3 lõikes 8 nimetatud andmed, üleandja liik ja kohaliku omavalitsuse üksus, kust jäätmed pärinevad.

(7) Saatekirja loomisel annab andmekogu sellele ainulaadse registreerimisnumbri, mis jääb muutumatuks saatekirja loomisest arhiveerimiseni.

(8) Vedaja peab tagama riiklikule järelevalvajale saatekirja elektroonilise kättesaadavuse või selle võimaluse puudumise korral esitama saatekirja väljatrüki.

§ 3. Saatekirja andmekoosseis

(1) Saatekiri sisaldab järgmisi andmeid üleandja kohta:
1) üleandja liik;
2) ärinimi, eesnimi ja perekonnanimi või laeva nimi;
3) registrikood, isikukood või laeva IMO number;
4) aadress;
5) välismaa isiku riik või laeva lipuriik;
6) telefon;
7) e-posti aadress;
8) pealelaadimiskoht keskkonnakaitseluba omava isiku korral;
9) pealelaadimiskoha aadress;
10) pealelaadimiskoha aadressi täpsustus;
11) üleandmise aeg;
12) kohaliku omavalitsuse üksuse korraldatud jäätmeveo korral korraldatud jäätmeveo piirkond.

(2) Füüsilisest isikust jäätmete üleandja kohta, kellel ei ole keskkonnakaitseluba, kantakse saatekirjale üleandja andmetest üksnes käesoleva paragrahvi lõike 1 punktides 1, 9 ja 11 ning asjakohasel juhul punktides 5 ja 12 nimetatud andmed.

(3) Kui käesoleva paragrahvi lõikes 2 nimetatud isik viib jäätmed ise jäätmekäitlejale, kantakse saatekirjale käesoleva paragrahvi lõike 1 punktis 9 nimetatud pealelaadimiskoha aadressi asemel kohaliku omavalitsuse üksus, kust jäätmed pärinevad.

(4) Saatekiri sisaldab järgmisi andmeid muu isiku ja edasimüüja kohta:
1) isiku liik;
2) ärinimi või eesnimi ja perekonnanimi;
3) registrikood või isikukood;
4) aadress;
5) välismaa isiku riik;
6) telefon;
7) e-posti aadress.

(5) Saatekiri sisaldab järgmisi andmeid vedaja kohta:
1) vedaja liik;
2) ärinimi, eesnimi ja perekonnanimi;
3) registrikood, isikukood või laeva IMO number;
4) aadress;
5) välismaa isiku riik või laeva lipuriik;
6) telefon;
7) e-posti aadress;
8) tasulise veoseveo korral autojuhi täisnimi;
9) tasulise veoseveo korral autojuhi isikukood või sünnikuupäev;
10) veoki registrinumber;
11) haagise registrinumber;
12) veose brutokaal.

(6) Kui jäätmete vedamisel kasutatakse alltöövõtjast vedajat, kantakse saatekirjale lisaks käesoleva paragrahvi lõike 5 punktides 1–7 nimetatud andmed alltöövõtjast vedaja kohta.

(7) Saatekiri sisaldab järgmisi andmeid vastuvõtja kohta:
1) vastuvõtja liik;
2) ärinimi või eesnimi ja perekonnanimi;
3) registrikood või isikukood;
4) telefon;
5) e-posti aadress;
6) mahalaadimiskoht;
7) mahalaadimiskoha aadress;
8) vastuvõtmise aeg.

(8) Saatekiri sisaldab järgmist teavet jäätmete iseloomustamiseks:
1) jäätmekood jäätmeseaduse § 2 lõike 5 alusel kehtestatud jäätmete liigitamise korra ja jäätmenimistu kohaselt;
2) kogus kilogrammides;
3) koguse määramise meetod;
4) maht liitrites;
5) püsivaid orgaanilisi saasteaineid (edaspidi POS-id) sisaldada võivate jäätmete korral teave jäätmete POS-ide sisalduse kohta;
6) ohtlike jäätmete korral jäätmete ohtlikud omadused;
7) settelaadsete jäätmete korral keskmine kuivainesisaldus massiprotsentides;
8) jäätmetekkekoht;
9) pakendi liik;
10) pakendi kogus;
11) kommentaar.

(9) Saatekiri sisaldab järgmist teavet ohtliku veose kohta:
1) ÜRO number;
2) aine nimetus;
3) ohumärgise number;
4) pakendigrupp, kui see on veosele määratud;
[bookmark: _Hlk197959996]5) sildid;
6) tunneli piirangu kood, kui see on veosele määratud;
7) ohuplakat, kui selle kasutamine on nõutav.

(10) Käesoleva paragrahvi lõikes 8 nimetatud teave esitatakse saatekirjal iga üleandja kohta iga jäätmeliigi kaupa eraldi ning lõikes 9 nimetatud teave iga üleandja kohta eraldi.

(11) Käesoleva paragrahvi lõike 1 punktides 6, 7 ja 10, lõigete 4 ja 5 punktides 6 ja 7, lõike 7 punktides 4 ja 5 ning lõike 8 punktides 8 ja 11 nimetatud andmete esitamine saatekirjal on vabatahtlik. 

(12) Käesoleva paragrahvi lõike 8 punktis 4 nimetatud andmete esitamine saatekirjal on vabatahtlik, välja arvatud juhul, kui pakendijäätmeid veetakse korraldatud jäätmeveo raames pakendiseaduse § 15¹ lõikes 1 nimetatud jäätmekäitluskohta. 

(13) Käesoleva paragrahvi lõike 8 punktides 9 ja 10 nimetatud andmete esitamine saatekirjal on vabatahtlik, välja arvatud juhul, kui tegemist on ohtliku veosega ja jäätmed on pakendatud.

§ 4. Saatekirja kinnitamine

(1) Jäätmete üleandmist ja vastuvõtmist tõendatakse saatekirja kinnitamisega andmekogus või masinliidese kaudu kinnituse lisamisega.

(2) Saatekirja kinnitavad sellele kantud järgmised isikud:
1) keskkonnakaitseluba omav üleandja, kui saatekiri on seotud tema keskkonnakaitseloale kantud jäätmekäitluskohaga;
2) edasimüüja;
3) vedaja, kui ta on saatekirja koostaja;
4) vastuvõtja.

(3) Korraldatud jäätmeveo korral kinnitavad saatekirja vedaja ja vastuvõtja.

(4) Jäätmete üleandmine ja vastuvõtmine loetakse lõpetatuks hetkest, mil käesoleva paragrahvi lõigetes 2 ja 3 nimetatud osalised on saatekirjale kantud andmed andmekogus kinnitanud või esitanud masinliidese kaudu ettevõtte infosüsteemist asjakohase kinnituse andmed.

(5) Saatekirjale kantud andmed kinnitatakse hiljemalt kümnendal päeval jäätmeveo lõppemisest arvates. Käesoleva määruse paragrahvi 2 lõikes 4 nimetatud koondsaatekirjale kantud andmed kinnitatakse hiljemalt iga kvartalile järgneva kuu kümnendaks kuupäevaks.

(6) Kui saatekirja kinnitab isik, kes on jäätmeseaduse § 117 kohaselt kohustatud esitama jäätmearuande, kannab andmekogu saatekirjas sisalduvate andmete alusel selle isiku vastava peale- või mahalaadimiskoha jäätmearuandesse iga jäätmeliigi kohta teistelt isikutelt saadud või teistele isikutele antud jäätmete kogused ning partneri ärinime.

(7) Kui saatekirjale kantud andmeid ei ole käesoleva paragrahvi lõikes 5 sätestatud tähtajaks kinnitatud, loetakse saatekirja esitamise kohustus täitmata ja saatekiri esitamata jäetuks.

(8) Kui jäätmete kogus peale- ja mahalaadimiskohas määratakse kaalumise teel, on saatekirja kinnitamisel lubatud kaaluerinevus kuni 1% jäätmeliigi kohta.

§ 5. Kinnitatud saatekirjale kantud andmete parandamine

Kinnitatud saatekirjale kantud andmeid saab muuta üksnes saatekirja koostaja.

§ 6. Ligipääs saatekirjale kantud andmetele

(1) Saatekirja koostajal on ligipääs kõigile saatekirjale kantud andmetele.

(2) Saatekirjale kantud jäätmeveo osalisel on ligipääs nende saatekirjale kantud jäätmeveo osaliste andmetele, kellega ta konkreetses jäätmeveos otseselt kokku puutub. Saatekirjale kantud vastuvõtjal, vedajal ja alltöövõtjast vedajal on alati ligipääs ka käesoleva määruse § 3 lõike 8 punktides 1–7 ja 9–11 nimetatud teabele. Vedajal ja alltöövõtjast vedajal on lisaks ligipääs käesoleva määruse § 3 lõikes 9 nimetatud teabele.

(3) Saatekirjale kantud muul isikul on ligipääs andmetele samas ulatuses kui üleandjal.

(4) Saatekirja koostaja võib saatekirjale kantud vastuvõtja nõusolekul anda saatekirjale kantud üleandjale ligipääsu vastuvõtja andmetele ja saatekirjale kantud üleandja nõusolekul anda saatekirjale kantud vastuvõtjale ligipääsu üleandjate andmetele, arvestades vajadust kaitsta isikuandmeid ja ärisaladust.

(5) Ligipääsu andmisega kinnitab saatekirja koostaja, et  käesoleva paragrahvi lõikes 4 nimetatud asjaomane osaline on andnud nõusoleku oma andmete edastamiseks ja avaldamiseks teisele poolele.

(6) Saatekirja koostaja peab käesoleva paragrahvi lõikes 4 nimetatud asjaomase osalise nõusolekut säilitama vähemalt viis aastat.


§ 7. Määruse jõustumine

Määrus jõustub 1. jaanuaril 2027. aastal.

